અક્ષરદેરીમાં એક પ્રદક્ષિણા કરે તો એક યજ્ઞનું પુણ્ય થાય એવો પ્રદક્ષિણાનો મહિમા છે. એક વખત વલાસણના ડાહ્યાભાઈએ સ્વામીશ્રી પાસે નિષ્કપટ થઈને આંતરિક દોષો બાબત વાત કરીને કહેલું, ‘આપ દયા કરો ને તે પીડા ટાળો.’ ત્યારે યોગીજી મહારાજે કહેલું ગોંડલ અક્ષરદેરી આવજો શાંતિ થઈ જશે. તેથી તેઓ અહીં આવેલા. તેઓ જ્યારે અક્ષરદેરીનો ચોક સાફ કરતા હતા ત્યારે યોગીબાપાની દષ્ટિ પડી ને તેમને બોલાવીને ધબ્બો માર્યો ને કહે, ‘હવે 551 પ્રદક્ષિણા અક્ષરદેરીમાં ફરજો. તેમણે તે રાત્રે પ્રદક્ષિણા કરી લીધી, બીજે દિવસે એ જ પ્રમાણે તેઓ ફરી દર્શને આવ્યા ત્યારે 251 પ્રદક્ષિણા કરવા કહ્યું અને ત્રીજા દિવસે 151 પ્રદક્ષિણા આપી. આ ત્રણ દિવસમાં તેમને અનુભવાયું એમના દોષો જાણે ગળી ગયા છે, તેમને અંતરમાં ઘણી શાંતિ થઈ એમના ઉદ્વેગ અને સંકલ્પ-વિકલ્પ શમી ફરી ઉદ્​ભવ જ ન થયો. જે દોષો કોટિ સાધનથી નથી ટળતા તે અક્ષરદેરીની સેવા અને પ્રદક્ષિણાથી ટળી ગયા ને તેમનું જીવનપરિવર્તન થયું. આ દેરીની સેવા એ સામાન્ય સેવા નથી, સાક્ષાત્ ભગવાન સ્વામિનારાયણ અને અક્ષરબ્રહ્મ ગુણાતીતાનંદ સ્વામીની આ સેવા છે.